LAK-12

LAK-12 Lietuva on Nõukogude Liidu/Leedu üheistmeline FAI võistluste vabaklassi purilennuk, mida ehitati ettevõttes LAK (Lietuviškos Aviacinės Konstrukcijos), hilisema nimega Sportine Aviacija. Esmalend aprill 1986. LAK-12 loodi 1980. aastatel FAI vabaklassi purilennukite nõuete kohaselt. Konstruktsioon põhineb klaaskiud/epoksüvaik komposiidile. Poolmonokokk-kerega kesktiivalise purilennuki ühetalalise, 8 mm vahtplastvahetäidisega sändvitš-tüüpi tiiva koorikkate moodustab kahest kaksiktrapetsist koosneva poole. Tiiva tala (lonžeroni) ehituses on kasutatud süsinikkiudu, mis annab tiivale suurema jäikuse ja kerguse. Tiivaprofiil on valitud Wortmann FX67 sarjast. Tiib on varustatud ainult tiiva ülapinnal väljanihutatavate kahekorruseliste piduriklappidega ja tagatiivaga, mida saab seada vahemikus −7° ("-2"), −4° ("-1"), 0° ("0"), +5° ("+1"), +11° ("+2"), +15° ("T"). Mõlemad tiivapooled (-konsoolid) on terviklikud, mitte kaheosalised, nii nagu näiteks Nimbus või Jantar-2B purilennukitel. Tiiva ballastpaakidesse mahub kuni 190 liitrit vett. Veepaake saab täita ja tühjendada purilennuki keres asuva ventiili kaudu. Purilennuki sissetõmmatava teliku ratas on pneumohüdraulilise vedrustusega, kere sabaosa on varustatud sabakarguga. Kabiini pleksiklaaskuppel avaneb tervikuna ette üles. Lend slepis LAK-12 suure tiivaulatuse ja tiiva keskasetuse tõttu ning küllaltki madala teliku asendi tõttu tuleb aerorongi liikuma hakates purilennuki kallete tekkimise dendentsi kiiresti ja otsekohe kaldtüüride ja pöördetüüriga ära hoida. Liikumise alguses tuleb hoida juhist enda poole võetuna, et tekitada kõrgustüüriga lisasurvet sabakargule suuna kindlamaks säilitamiseks. Lennuki järel sleppimisel on LAK-12 piisavalt kuulekas ka pühapäevalendajale. Üldiselt on LAK-12 lemmikuks suur lennuväli, kus saaks igal lennupäeval seada end õhkutõusmiseks just vastutuult, seda eriti veeballastiga, kui ratta dempfer on raskuse tõttu alumisse asendisse täiesti kokku surutud. Lend termilistes tõusudes LAK-12 juhise ja pedaalide käik on kerge, tüürpindade mõju hea ning üllatab ka sellise suure purilennuki vilgas kuulekus. Nõrkades termilistes tõusudes, kiirusel 70 km/h ja tagatiiva "+1" asendis tiirutades ilmneb sellise purilennuki tõeline võimekus kõrgemale “ronida“. Veeballastiga tiirutades kogub LAK-12 kõrgust meelsasti kiirusel 105-110 km/h. Otselend Kallakust otselennule väljub LAK-12 otsekohe, tagatiiva seadmisel asendisse "0" või "-1" ja kiiruse lisamisel tunnetab pühapäevalendaja kindlasti tõelist rahulolu vabaklassi purilennuki lauglemisväärtusest – lauglemine kulgeb, kulgeb jätkuvalt, lausa horisondini. Maandumine Lennu lõpusirgel lennuvälja maandumisalale lähenedes, tagatiiva asendis "+2" ja seejärel maandumisasendis „T“ laskub LAK-12 ühtlaselt. Oluline on hoida kiirust mitte üle 90 km/h, sellisel juhul on piduriklapid kõige tõhusamad. Võrreldes kaheistmelise purilennukiga Puchacz, pole LAK-12 maandumisteekond kuni peatumiseni sugugi paha. Pikkus: 7,73 m Kõrgus: 1,92 m Tiivaulatus: 20,42 m Tiiva külgsuhe: 28,5 Tiiva profiil: Wortmann FX67-K-170 ja Wortmann FX67-K-150 Tiiva V-kuju: 3° Ballastvesi: 190 l Tühikaal: 360 kg Suurim lennukaal: 650 kg Tiiva pinnakoormus: 38–45 kg/m² Aerodünaamiline väärtus (L/D): 47 (kiirusel 95 km/h) Väikseim vajumine: 0,48 m/s (kiirusel 75 km/h) Maandumiskiirus: 70 km/h Lubatud suurim kiirus: 250 km/h ASW-17 Nimbus-2 LAK-12 lennukäsikiri Lend "õudsal" purilennukil